《凌贰守邀同关文学游泰山行祠》
明代·黎民表

猋台风景入萧寥，疑有仙人秉节朝。二塔风烟云外矗，五陵宫阙望中遥。

挥毫倚马非吾事，投辖留人值此宵。十载对君仍拙宦，官亭杨柳折长条。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。